b'\n_START_ARTICLE_\nSaulius Jakutavi\xc4\x8dius\n_START_SECTION_\nBiografija\n_START_PARAGRAPH_\nSaulius Jakutavi\xc4\x8dius 1991-iais metais baig\xc4\x97 Vilniaus 41-\xc4\x85j\xc4\x85 vidurin\xc4\x99 mokykl\xc4\x85, 1991-1996 metais studijavo \xc5\xbeurnalistik\xc4\x85 Vilniaus Universitete._NEWLINE_Baig\xc4\x97 Vokietijos visuomen\xc4\x97s informavimo priemoni\xc5\xb3 vystymo ir Komunikacijos institut\xc4\x85 (Institut fur Medienentwicklung und Kommunikation bei der Frankfurter Allgemeine Zeitung), kur\xc4\xaf \xc4\xafsteig\xc4\x97 Frankfurter Allgemeine Zeitung (Vokietija, Frankfurtas prie Maino)._NEWLINE_Saulius Jakutavi\xc4\x8dius ne syk\xc4\xaf sta\xc5\xbeavosi Baltic Media Centre (Danija, Borholmas), Henri Nannen Schule Berlin. (Berlynas, Vokietija).\n_START_SECTION_\nK\xc5\xabryba\n_START_PARAGRAPH_\nSaulius Jakutavi\xc4\x8dius 1994 metais \xc4\xafk\xc5\xabr\xc4\x97 TV laid\xc5\xb3 gamybos \xc4\xafmon\xc4\x99 "Baltijos telenaujienos"; \xc5\xa1i TV produkcijos bendrov\xc4\x97 1995 metais pagal vokie\xc4\x8di\xc5\xb3 TV prodiuseri\xc5\xb3 licenzij\xc4\x85 reng\xc4\x97 diskusij\xc5\xb3 \xc5\xa1ou "...Prie\xc5\xa1tarauk!", kuri 1995 metais buvo rodoma LTV kanalu, o nuo 1996 met\xc5\xb3 ir per LNK televizij\xc4\x85._NEWLINE_\xc5\xa0is diskusij\xc5\xb3 \xc5\xa1ou buvo pirmoji TV laida Lietuvoje, rengiama oficialiai \xc4\xafsigijus u\xc5\xbesienio TV prodiuseri\xc5\xb3 licenzij\xc4\x85. "...Prie\xc5\xa1tarauk!" buvo itin populiari TV diskusij\xc5\xb3 laida, j\xc4\x85 ved\xc4\x97 \xc5\xbeurnalistas Rimvydas Paleckis, o pati diskusij\xc5\xb3 \xc5\xa1ou laida sutraukdavusi prie TV ekran\xc5\xb3 apie milijon\xc4\x85 Lietuvos TV \xc5\xbei\xc5\xabrov\xc5\xb3 kiekvien\xc4\x85 tre\xc4\x8diadienio vakar\xc4\x85._NEWLINE_1996 metais Saulius Jakutavi\xc4\x8dius, bendradarbiaudamas su dienra\xc5\xa1\xc4\x8diu "Lietuvos rytas", \xc4\xafk\xc5\xabr\xc4\x97 UAB "Spaudos televizija", kuri suk\xc5\xabr\xc4\x97 publicistin\xc4\x99 laid\xc4\x85 "Lietuvos ryto TV". Nuo 1996 met\xc5\xb3 spalio 1d. "Lietuvos ryto TV" buvo transliuojama LNK kanalu. \xc5\xa0i TV laida be perstojo buvo rodoma daugiau negu 15 met\xc5\xb3, tai buvo unikalus projektas, kuris Lietuvos \xc5\xbeiniasklaidos rinkoje i\xc5\xa1 TV laidos tapo nacionaliniu TV kanalu._NEWLINE_1998 metais Saulius Jakutavi\xc4\x8dius suk\xc5\xabr\xc4\x97 pokalbi\xc5\xb3 laid\xc4\x85 "Spaudos klubas", kuri\xc4\x85 transliavo LRT televizija ir ved\xc4\x97 \xc5\xbeurnalistas Audrius Siaurusevi\xc4\x8dius. "Spaudos klubo" id\xc4\x97ja buvo kiekvien\xc4\x85 savait\xc4\x99 \xc4\xaf TV studij\xc4\x85 sukviesti \xc5\xbeiniasklaidos atstovus diskusijai apie aktualiausius savait\xc4\x97s \xc4\xafvykius. 1999 metais laida "Spaudos klubas" buvo pripa\xc5\xbeinta geriausia \xc5\xa1alies TV pokalbi\xc5\xb3 laida "Ad rem" konkurse._NEWLINE_1996-1998 metais Saulius Jakutavi\xc4\x8dius vadovavo nepriklausomo Rusijos TV kanalo NTV korespondent\xc5\xb3 biurui Lietuvoje, teik\xc4\x97 technin\xc4\x99 pagalb\xc4\x85 NTV Baltijos \xc5\xa1ali\xc5\xb3 biurui Rygoje, reng\xc4\x97 naujien\xc5\xb3 siu\xc5\xbeetus._NEWLINE_2000 metais Saulius Jakutavi\xc4\x8dius kartu su partneriais i\xc5\xa1 Latvijos suk\xc5\xabr\xc4\x97 vaizdo transliacijos ir naujien\xc5\xb3 portal\xc4\x85 TVNET, kuris tapo konkurentu Delfi naujien\xc5\xb3 portalui. TVNET savo veikl\xc4\x85 prad\xc4\x97jo Lietuvoje, Latvijoje ir Estijoje. \xc5\xa0iame portale 2000-aisiais metais pirm\xc4\x85 kart\xc4\x85 buvo integruotos ir TV laid\xc5\xb3 transliacijos, vaizdo \xc4\xafra\xc5\xa1ai. Deja, d\xc4\x97l technologini\xc5\xb3 aplinkybi\xc5\xb3: tuo metu itin l\xc4\x97tos duomen\xc5\xb3 perdavimo spartos per laidinio telefono linijas, auk\xc5\xa1tos duomen\xc5\xb3 perdavimo kainos video transliacijos nesulauk\xc4\x97 reikiamo d\xc4\x97mesio, ir TVNET nutrauk\xc4\x97 savo veikl\xc4\x85 Lietuvoje. TVNET.LV \xc5\xa1iuo metu s\xc4\x97kmingai dirba Latvijoje._NEWLINE_Per savo karjer\xc4\x85 Saulius Jakutavi\xc4\x8dius suk\xc5\xabr\xc4\x97 vir\xc5\xa1 20 skirting\xc5\xb3 TV laid\xc5\xb3, tarp kuri\xc5\xb3 "Beveik rimtai" (LTV), "..prie\xc5\xa1tarauk!", "Spaudos klubas", Jet set v\xc4\x97lyvasis naktinis \xc5\xa1ou" (LNK), "Aplinkyb\xc4\x97s tiriamos" (LRT), "Ultra" (LNK) ir kitos. 2000-2004 S.Jakutavi\xc4\x8diaus \xc4\xafmon\xc4\x97 laim\xc4\x97jo ir vykd\xc4\x97 LR \xc5\xaakio ministerijos skelbt\xc4\x85 visuomen\xc4\x97s informavimo konkurs\xc4\x85 Ignalinos AE eksploatacijos nutraukimo pasekm\xc4\x97ms nu\xc5\xa1viesti. \xc5\xa0io projekto metu buvo rengiamos ir transliuojamos laidos per LRT._NEWLINE_S.Jakutavi\xc4\x8dius kaip TV prodiuseris bendradarbiavo su \xc4\xafvairiais Rusijos, Vokietijos, JAV TV kanalais._NEWLINE_2013 metais dalyvavo konkurse Lietuvos nacionalinio radijo ir televizijos generalinio direktoriaus pareigoms u\xc5\xbeimti.\n_START_SECTION_\nDabartin\xc4\x97 veikla\n_START_PARAGRAPH_\nSaulius Jakutavi\xc4\x8dius vadovauja UAB "Komunikacijos strategijos". Yra UAB "Laisvalaikio pramogos" bei V\xc5\xa0\xc4\xae "Vilniaus vandens motocikl\xc5\xb3 klubas" steig\xc4\x97jas. Lietuvos bepilo\xc4\x8di\xc5\xb3 orlaivi\xc5\xb3 naudotoj\xc5\xb3 asociacijos (LBONA) vienas i\xc5\xa1 steig\xc4\x97j\xc5\xb3, revizijos komisijos narys._NEWLINE_Sauliaus Jakutavi\xc4\x8diaus \xc4\xafkurta UAB "Laisvalaikio pramogos" (prekinis \xc5\xbeenklas GoldenMoments.lt) yra komandos formavimo, korporatyvini\xc5\xb3 B2B rengini\xc5\xb3, poilsio bei pramog\xc5\xb3 organizavimo \xc4\xafmon\xc4\x97. Saulius Jakutavi\xc4\x8dius veda komandos formavimo renginius. Puikiai kalba rus\xc5\xb3, lietuvi\xc5\xb3, angl\xc5\xb3 ir vokie\xc4\x8di\xc5\xb3 kalbomis.\n_START_SECTION_\nPom\xc4\x97giai\n_START_PARAGRAPH_\nSauliaus Jakutavi\xc4\x8diaus pom\xc4\x97giai- vandens slid\xc4\x97s, kroketas, astronomija, skryd\xc5\xbeiai kar\xc5\xa1to oro balionu, laivyba ir vandens sportas.'